
На основание чл. 11 от Закона за електронните съобщения (ЗЕС) Съветът по националния радиочестотен спектър (СНРЧС) изготвя проект на изменение и допълнение на Националния план за разпределение на радиочестотния спектър (НПРРЧС/План). 
Предлаганият проект на изменение и допълнение на НПРРЧС е в резултат на дейността на междуведомствена работна група, създадена с Ваша Заповед № РД-08-552/25.11.2024 г., на която бе поставена задача да изготви предложение за промени в Националния план за разпределение на радиочестотния спектър, съгласно приетите решения от Световната конференция по радиосъобщения (WRC-2023).
Настоящият проект е изготвен въз основа на детайлен анализ на Радиорегламента на Международния съюз по далекосъобщенията (МСД) и решенията от Световната конференция по радиосъобщения (WRC-2023), както и на Европейската таблица за разпределение на честотите (ERC REPORT 25). Това произтича от необходимостта Република България да осигури в максимална степен съответствие на националното разпределение на радиочестотните обхвати с международната и европейската рамка, отчитайки особеностите на страната ни в областта на радиосъобщенията.
Радиорегламентът на МСД и ERC REPORT 25 се актуализират след всяка Световна конференция по радиосъобщения, отразявайки взетите решения, така че да се гарантира координирано и безпроблемно използване на честотния ресурс, както на глобално, така и на регионално ниво. Документите осигуряват ясни правила и технически препоръки за ефективно управление и използване на спектъра, което дава възможност за развитие и навлизане на нови технологии и услуги.
Своевременното адаптиране на НПРРЧС с посочените международни актове е от съществено значение за осигуряване на условия за ефективно, ефикасно и съвместимо използване на радиочестотния спектър и повишаване на неговата икономическа и социална стойност.
Предвид изложеното с проекта на изменение и допълнение на НПРРЧС се предлага:
1. Въвеждане на решения от WRC-2023, съобразно Радиорегламента и ERC REPORT 25, като част от тях са:
· надграждане на разпределението на лента 3600-3800 MHz за подвижна, с изключение на въздушна подвижна, радиослужба на първична основа;
· осигуряване на възможност ленти 1710-1980 MHz, 2010-2025 MHz и 2110-2170 MHz да се ползват за станции, разположени върху платформи с голяма надморска височина като IMT базови станции;
· определяне на регионални честоти 6337.5 kHz, 8443 kHz, 12663.5 kHz, 16909.5 kHz и 22450.5 kHz за предаване на информация за морска безопасност; 
· ново разпределение в обхват 40-50 MHz за радиослужба изследване на Земята-спътниково (активно) на вторична основа;
· осигуряване на възможност лента 12.75-13.25 GHz да се ползва за земни станции в движение на борда на самолети и плавателни съдове, осъществяващи връзка с геостационарни космически станции от неподвижна-спътникова радиослужба;
· ново разпределение в ленти 18.1-18.6 GHz, 18.8-20.2 GHz и 27.5-30 GHz за междуспътникова радиослужба на първична основа.

2. Актуализиране на забележките, включително създаване на нови и заличаване на отпаднали.
WRC-23 прие редица нови международни правила и препоръки относно използването на конкретни радиочестотни обхвати, част от които изискват допълнителни пояснения, ограничения или условия. За целта се създават нови забележки, които впоследствие са транспонирани в Европейската таблица, както и в настоящия проект на НПРРЧС, за да бъдат приложими на национално ниво. В допълнение, част от съществуващите в Плана забележки са отменени, поради отпаднала необходимост. 
3. Прецизиране на текстове и отстраняване на фактически грешки.
Редакционните промени и отстраняването на неточности са неразделна част от поддържането на НПРРЧС като актуален и технически правилен документ, който отговаря на нуждите на заинтересованите страни.
Основната цел на проекта е да се постигне съгласуваност на разпределението на радиочестотния спектър с европейските и международните стандарти спрямо националната специфика и стратегически интереси в областта на радиосъобщенията. По този начин ще бъдат създадени предпоставки за:
· подобряване на ефективността при управлението на спектъра;
· гарантиране на последователност и прозрачност на националната политика;
· внедряване на нови технологии и услуги в съответствие с политиките на ЕС.
С приемането на проекта на НПРРЧС ще бъдат постигнати редица ключови резултати. Планът ще осигури съответствие с международните ангажименти на Република България и ще предотврати потенциални противоречия. Наред с това ще се създаде по-голяма яснота при разпределението и използването на радиочестотния спектър, като се предоставя стабилна основа за всички участници в сектора на електронните съобщения. Допълнително, ще се изгради благоприятна среда за развитие на иновативни услуги и насърчаване на цифровата трансформация.
Проектът няма да окаже въздействие върху държавния бюджет и не са необходими допълнителни разходи, трансфери и други плащания.
Проектът на Решение на Министерския съвет за изменение и допълнение на НПРРЧС е обсъден и приет с решение на Съвета от 21.10.2025 г. с предложение да се пристъпи към  процедура по обществено обсъждане.
Съгласно разпоредбите на чл. 18, ал. 1 и 2 от ЗЕС, министърът на транспорта и съобщенията преди издаване или внасяне в Министерския съвет на подзаконовите актове, предвидени в закона, публикува съобщение за изготвения проект, текста на проекта и мотивите за неговото изготвяне на страницата на Министерството на транспорта и съобщенията (МТС) в интернет и на Портала за обществени консултации на МС. В съобщението се посочва мястото, откъдето срокът за обществено обсъждане следва да бъде не по-малко от 30 дни, през което време заинтересованите лица могат да представят писмени становища по тях. 
Във връзка с гореизложеното, моля да разрешите публикуването на проекта в електронен вид на страницата на МТС в интернет, както и на Портала за обществено обсъждане в срок от 30 дни.

